บริษัท พรีเชียส ชิพปิ้ง จำกัด (มหาชน) และบริษัท เกรท เซอร์เคิล ชิปปิ้ง เอเยนซี่ จำกัด (“บริษัทฯ”) ซึ่งมีสำนักงานตั้งอยู่ ณ อาคารพิบูลธรรม เลขที่ 8 ชั้นที่  จี, 7, 8, 9 และ 10 ถนนสาทรเหนือ แขวงสีลม เขตบางรัก กรุงเทพมหานคร (“อาคารสำนักงาน”) ขอเรียนแจ้งปัญหาเร่งด่วนที่เกิด โดยขอเรียนแจ้งให้ท่านทราบว่า ปัจจุบันพื้นที่ด้านข้างของอาคารมีการดำเนินการทุบตึก (อาคารศรีเฟื่องฟุ้ง) สร้างความเดือดร้อนและรบกวนแก่พนักงานภายในอาคารพิบูลธรรมและอาคารใกล้เคียงโดยรอบอย่างรุนแรง ซึ่งเสียงดังจากการทุบตึกและการสั่นไหวของอาคาร ส่งผลกระทบต่อการทำงานของบริษัทฯ และผู้ที่ใช้พื้นที่ในอาคาร นอกจากนี้ เสียงจากการทุบตึกดังกล่าวยังเป็นมลพิษทางเสียง (Noise Pollution) ที่รบกวนสภาพแวดล้อมโดยรอบ ซึ่งก่อให้เกิดความไม่สะดวกและความไม่ปลอดภัยต่อพนักงานภายในอาคาร โดยเฉพาะอย่างยิ่งการที่อาคารพิบูลธรรมสั่นไหวบ่อยครั้งในระหว่างวัน ซึ่งไม่เพียงแต่เป็นอันตรายต่อโครงสร้างของอาคาร แต่ยังส่งผลให้เกิดความเครียดและความวิตกกังวลแก่พนักงานในตึก ผู้ที่ทำงานภายในอาคารอาจเกิดอาการวิงเวียนจากการถูกสะเทือนจากการก่อสร้างดังกล่าว ส่งผลให้ประสิทธิภาพในการทำงานลดลงอย่างเห็นได้ชัด จากข้อเท็จจริงที่พบว่า มีบริษัทอื่นในอาคารเดียวกัน และอาคารโดยรอบที่ได้รับผลกระทบจากการก่อสร้างดังกล่าว ซึ่งได้ทำการร้องเรียนไปยังสำนักงานเขตแล้ว แต่ปัญหายังไม่ได้รับการแก้ไขอย่างเพียงพอ บริษัทฯ จึงขอให้สำนักงานเขตได้พิจารณาดำเนินการตรวจสอบการดำเนินงานของโครงการดังกล่าว โดยให้เป็นไปตามข้อกำหนดในกฎหมายที่เกี่ยวข้อง เพื่อป้องกันไม่ให้เกิดผลกระทบที่รุนแรงและยืดเยื้อไปมากกว่านี้ ดังนั้น บริษัทฯ จึงขอเรียกร้องให้สำนักงานเขตได้ดำเนินการตรวจสอบและบังคับใช้กฎหมายอย่างเคร่งครัด เพื่อปกป้องสิทธิและความปลอดภัยของผู้ใช้พื้นที่ภายในอาคารและผู้ที่อาศัยอยู่ในพื้นที่โดยรอบการก่อสร้าง